b'\n_START_ARTICLE_\nD\xc3\xb6da fallet\n_START_PARAGRAPH_\nD\xc3\xb6da fallet on entinen Ragundaj\xc3\xa4rvest\xc3\xa4 Indaljokeen laskenut koski Ragundan kunnassa, Ruotsin J\xc3\xa4mtlandissa. Ennen kosken kuivumista se tunnettiin nimill\xc3\xa4 Gedungsen tai Storforsen, ja oli 35 metri\xc3\xa4 korkea, ollen samalla yksi Ruotsin suurimmista koskista._NEWLINE_Koski kuivui katastrofin seurauksena. Vesiv\xc3\xa4yl\xc3\xa4ll\xc3\xa4 harjoitettiin tukinuittoa, mutta voimakkaassa koskessa puutavara k\xc3\xa4rsi pahasti, joten se piti siirt\xc3\xa4\xc3\xa4 kosken ohi maitse. Vuonna 1793 Magnus Huss -niminen mies rupesi suunnittelemaan uittokanavan rakentamista kosken ohittamiseksi, ja varsinainen rakentaminen alkoi 1796. Sorainen maaper\xc3\xa4 kuitenkin kesti vett\xc3\xa4 heikosti. Kes\xc3\xa4kuun 6. ja 7. p\xc3\xa4iv\xc3\xa4n v\xc3\xa4lisen\xc3\xa4 y\xc3\xb6n\xc3\xa4 1796 kosken ja kanavan v\xc3\xa4linen sorakannas petti, ja koko j\xc3\xa4rven vesi tyhjeni kanavan kautta nelj\xc3\xa4ss\xc3\xa4 tunnissa, aiheuttaen 15-metrisen hy\xc3\xb6kyaallon jokea alas. Veden aiheuttamista tuhoista huolimatta katastrofi ei kuitenkaan vaatinut kuolonuhreja._NEWLINE_D\xc3\xb6da fallet on nykyisin luonnonsuojelualue, ja merkitt\xc3\xa4v\xc3\xa4 paikallinen n\xc3\xa4ht\xc3\xa4vyys.'